b'\n_START_ARTICLE_\nMaavoimat\n_START_PARAGRAPH_\nMaavoimat on asevoimien puolustushaara, johon kuuluvat useimmat mantereella toimivat yksik\xc3\xb6t. Useimmat asevoimat erottavat maavoimat selke\xc3\xa4sti merivoimista ja ilmavoimista.\n_START_SECTION_\nMaavoimien jaottelua\n_START_PARAGRAPH_\nMaavoimat ovat perinteisesti jakautuneet useisiin aselajeihin, joista t\xc3\xa4rkeimm\xc3\xa4t ovat jalkav\xc3\xa4ki, ratsuv\xc3\xa4ki, tykist\xc3\xb6, pioneeri, viesti sek\xc3\xa4 huolto. Aselajit voidaan lis\xc3\xa4ksi jakaa luonteensa mukaisesti taisteleviin, taistelua tukeviin ja huoltaviin. _NEWLINE_Maavoimissa taistelevan osan muodostaa jalkav\xc3\xa4ki, jonka osiksi luetaan my\xc3\xb6s tukevina aselajina jalkav\xc3\xa4kipataljoonissa my\xc3\xb6s kranaatinheittimist\xc3\xb6 ja panssarintorjunta. Prikaatitasolla jalkav\xc3\xa4kipataljoonien taistelua tukevat siit\xc3\xa4 itsen\xc3\xa4isin\xc3\xa4 osina kentt\xc3\xa4tykist\xc3\xb6, ilmatorjunta, rannikkotykist\xc3\xb6, pioneerit ja viesti._NEWLINE_Nykyisin ratsuv\xc3\xa4ki on l\xc3\xa4hes kaikkien maiden maavoimista joko poistettu tai motorisoitu ja tykist\xc3\xb6 jaettu ilmatorjuntaan ja kentt\xc3\xa4tykist\xc3\xb6\xc3\xb6n. Panssarijoukot eiv\xc3\xa4t muodosta omaa aselajiaan vaan ovat osa jalkav\xc3\xa4ke\xc3\xa4 kuten my\xc3\xb6s kranaatinheittimist\xc3\xb6 ja panssarintorjunta._NEWLINE_Monissa NATO-maiden asevoimissa, muun muassa Yhdysvalloissa, helikopterein varustettuja joukkoja nimitet\xc3\xa4\xc3\xa4n usein ratsuv\xc3\xa4eksi (engl. Air cavalry, \xe2\x80\x9dIlmaratsuv\xc3\xa4ki\xe2\x80\x9d), kunnioittaen ratsuv\xc3\xa4en perinteit\xc3\xa4 ja kyky\xc3\xa4 saapua nopeasti taisteluun. My\xc3\xb6s er\xc3\xa4it\xc3\xa4 raskaita panssarijoukkoja lasketaan osaksi ratsuv\xc3\xa4ke\xc3\xa4. _NEWLINE_Huoltavan osan muodostaa huolto, jonka osia, huoltojoukkueita, huoltokomppanioita jne. kuuluu elimellisen\xc3\xa4 osana kaikkien taistelevien ja tukevien aselajien yksik\xc3\xb6ihin.'